IULIAN BOSTAN-GOHOR - umorist

IULIAN BOSTAN-GOHOR

S-a născut pe 11 iunie 1949, în comuna Gohor (judeţul Galaţi). A absolvit liceul „Mihai Eminescu” din Bârlad, secţia umanistă, şi apoi Şcoala Postliceală de Meteorologie şi Hidrologie din Arad. A urmat, de asemenea, cursuri ID la Şcoala Naţională de Meteorologie. A lucrat la Staţia Meteorologică Galaţi.

Este membru al Clubului Umoriştilor Gălăţeni „Verva” şi membru fondator al Uniunii Epigramiştilor din România. A obţinut Premiul II la Concursul Naţional de Creaţie Literară pentru volumul de debut „Dulce- Amar”, la ediţia a IX-a a Festivalului Naţioanal de Epigramă Buzău 2008. De asemenea a fost premiat şi la alte festivaluri şi concursuri naţionale de epigramă. Publicaţii în volum: „Dulce-Amar” (2008) şi „Iubirea fulgului de nea” (2009).

EPIGRAMA

Un crâmpei de poezie,

Cu o poantă căpătâi,

Ce e necesar să fie

Ultima şi cea…dintâi!

FEMEIA CA O CARTE

Prin diferite procedee

Încerc să te citesc de-o viaţă,

Să-ţi aflu tainele femeie,

Dar am rămas tot la…prefaţă.

UNUI MEDIC

Că e un medic minunat,

Nicio-ndoială nu încape;

Pe mulţi, se zice, i-a salvat,

Dar cine stă să mai dezgroape?!

BINEFACERILE CRIZEI

Cine-a strâns cureaua tare,

Foarte bine azi trăieşte,

Ba chiar să şi vândă are:

Capătul ce-i prisoseşte!

CREAŢII

Are ţara candidaţi

Mulţi, puţini însă chemaţi;

Îi priveşti, i-asculţi şi scrii

Cu tristeţe: parodii!

ZVONUL

Vorbă-n vânt, plecată-n cursă,

Respectând dezideratul:

Să provină dintr-o sursă

Ce-şi păstrează-anonimatul!

VIAŢA LA O CAFEA

Cugeta săracul,

Suportând calvarul:

Unii cu caimacul,

Alţii cu…amarul.

PE DRUMUL GLORIEI

Străbătând literatura,

Dinainte sau recenta,

Mulţi îşi lasă semnătura

Şi puţini îşi pun…amprenta.

POEZIE ŞI PROZĂ

Am aşa, parc-un, regret,

Că din mulţii autori

Consacraţi în închisori,

N-a ieşit niciun…poet!

LOC DE ÎNTÂLNIRE

Iubito, vremea-mi dă angoase,

Şi-n casa mea stau singur cuc,

Roag-o pe măta să te lase

În seara asta pe…facebook!

EPITAF – UNUI ANUME AUTOR

Pe-a lui cruce i-au trecut

Doar atât acestui ins:

Autor necunoscut;

Niciodată n-a fost…prins!

PĂTURA DE JOS

Din sărăcie nu te-ai scos,

Doar cei de sus arată freş,

Sărmană pătură de jos

Ajunsă…preş!

EPITAF – UNUI ANONIM

Pe mormântul lui cutare,

Buruienile ţin sfat;

Vor să-l bage şi mai tare

În al său anonimat..

ÎN VIZITĂ LA OMUL

Ciudat se poartă într-un fel

Cu mulţii săi vizitatori,

Că foarte rar când mergi la el

Să nu-l găseşti cu capu-n nori!

UNUI INVIDIOS

Nu stă în firea orişicui

Să-şi facă sie-atâta rău,

Mai mult decât succesu` lui

Să-l bucure eşecul tău!

EXOD

Pleacă medicii şi hoţii

Din sărmana noastră ţară,

Hotărâtu-s-au cu toţii

S-opereze …înafară!

UNDE NE SUNT ZIDITORII

Retrospectiv dacă priveşti

Spre ziditorii ţării, zic:

N-ai cum la zid să-i ţintuieşti

Că nu prea au zidit nimic.

OMUL DE LA COLŢUL STRĂZII

Într-o postură-a umilinţei,

Cu braţul drept întins în faţă,

Ca o statuie-a neputinţei,

Stă omul, pus la colţ… de viaţă!

SOACRA ŞI LIMBA EI

Limba soacrei, câteodată,

Îţi dă stări de panică,

Deci se cere încadrată

Ca …etnobotanică!

MAREA

Privită de pe litoral,

Când n-o agită niciun val

Superba mare se arată

Ca o imensă apă… plată!

VAI DE EUL MEU

În salamuri şi-n pateuri,

Fabricanţii pun la greu,

Feluritele lor euri,

Să-l omoare pe al meu!

Contents